Na temelju članka 104. Zakona o komunalnom gospodarstvu („Narodne novine” broj 68/18, 110/18, 32/20), i članka 25. Statuta Općine Ružić („Službeni vjesnik Šibensko-kninske županije“ br. 07/21), Općinsko vijeće Općine Ružić na \_\_\_\_\_\_sjednici održanoj \_\_\_\_\_\_2021. godine, donosi

ODLUKU

o komunalnom redu

I. OPĆE ODREDBE

Članak 1.

Ovom Odlukom o komunalnom redu (u daljnjem tekstu: Odluka) propisuje se komunalni red na području Općine Ružić i mjere za njegovo provođenje, a sve radi efikasnijeg očuvanja i zaštite javnih površina, održavanja čistoće i stvaranja uvjeta za zaštitu čovjekove okoline na području Općine Ružić.

Članak 2.

Ova Odluka pod komunalnim redom podrazumijeva:

* uređenje naselja,
* održavanje čistoće, čuvanje javnih površina i uklanjanje snijega i leda,
* uređenje i korištenje površina javne namjene i zemljišta u vlasništvu Općine Ružić za gospodarske i druge svrhe, uključujući i njihovo davanje na privremeno korištenje,
* uklanjanje protupravno postavljenih predmeta i vozila,
* provođenje sanitarno komunalnih mjera,
* držanje životinja,
* mjere za provođenje komunalnog reda,
* kaznene odredbe.

Članak 3.

Komunalni red propisan ovom Odlukom obvezuje sve pravne i fizičke osobe, ako zakonom ili drugim propisom nije drugačije određeno.

Članak 4.

Površinama javne namjene u smislu ove Odluke smatraju se:

* javne prometne površine: ceste, ulice, putevi, trgovi, nogostupi, biciklističke staze, autobusna stajališta, pješačke zone, šetališta, prilazi, parkirališta, mostovi i slične površine,
* javne zelene površine: parkovi, drvoredi, živice, travnjaci, cvjetnjaci, zelene površine uz ceste u naseljima i slične površine,
* ostale javne površine: otvoreni prostori između i oko zgrada, groblja, kanali površinske odvodnje, dječja i športska igrališta, rekreacijske površine i slični prostori.

Članak 5.

Korištenje javne površine na način koji nije u skladu s njenom namjenom (izvođenje građevinskih i drugih radova, odlaganje ogrijeva, organizacija javnih priredbi, postavljanje zabavnih parkova i slično) dopušta se prema odobrenju i uvjetima utvrđenim od strane Jedinstvenog upravnog odjela Općine Ružić.

Članak 6.

Nakon prestanka korištenja javne površine na način koji nije u skladu s njezinom namjenom, korisnik je dužan javnu površinu dovesti u prvotno stanje u roku utvrđenom od strane nadležnog tijela.

Ako se javna površina u određenom roku ne dovede u prvotno stanje, gospodarski subjekt kojem je povjereno održavanje predmetne javne površine, izvršiti će odgovarajuće radove na teret korisnika javne površine.

**II. UREĐENJE NASELJA**

**Članak 7.**

Pod uređenjemnaselja u smislu ove Odluke smatra se uređenost zgrada i drugih objekata, zelenila, javnih i drugih površina i naprava postavljenih na njima, te sličnih objekata što izgledom i smještajem utječu na izgled i uređenost naselja.

**Članak 8.**

Vlasnik odnosno korisnik stambene zgrade odnosno obiteljske kuće, poslovnog prostora i građevinskog zemljišta dužan je redovito održavati urednom okućnicu i dvorište zgrade, odnosno zemljište, uključujući i ogradu prema površini javne namjene, na način da budu uredni, uređeni i ne ometaju korištenje površine javne namjene (cestovni i pješački promet, vertikalnu i horizontalnu signalizaciju, javnu rasvjetu i sl).

Vlasnik ili korisnik iz stavka 1. ovog članka dužan je obrezivati zelenilo (drveće, grmlje, živice i sl.) u svojoj okućnici ili dvorištu odnosno na svom zemljištu kako isto ne bi svojim granama prelazilo na površinu javne namjene, da ne smeta prolaznicima i prometu i tako ne predstavlja opasnost za prolaznike i vozila.

Vanjski dijelovi zgrada i objekata moraju se održavati, biti uredni i čisti kako svojim izgledom ne bi nagrđivali opći izgled ulice i naselja.

Zabranjeno je uništavati vanjske dijelove zgrada i javnih površina, spomenika i autobusnih čekaonica, te po njima ispisivati poruke, grafite, šarati i na drugi način uništavati.

**Članak 9.**

Natpisne ploče imena naselja, ulica, trgova i slično nabavlja i postavlja Općina sukladno posebnom propisu.

Svaka zgrada mora biti obilježena brojem sukladno posebnom propisu, o čemu brine vlasnik zgrade.

Nije dozvoljeno uništavati i neovlašteno skidati natpisne ploče.

**Članak 10.**

Kad se ploča s nazivom tvrtke ili obrta ističe na pročelju zgrade, ista mora biti tehnički i estetski oblikovana i uredna.

U slučaju prestanka potrebe za isticanjem naziva, isti je potrebno ukloniti.

III. ODRŽAVANJE ČISTOĆE I ZAŠTITA JAVNIH POVRŠINA

1. ČIŠĆENJE JAVNIH POVRŠINA

Članak 11.

Javne površine na području Općine Ružić moraju se redovito održavati čistim.

Održavanje čistoće javnih površina obuhvaća sakupljanje i uklanjanje smeća s javnih površina, pražnjenje i održavanje posuda za otpatke, odvoženje i deponiranje otpada.

Članak 12.

Pravna ili fizička osoba koja obavlja djelatnost u objektu uz javnu površinu dužna je svakodnevno čistiti dio javne površine koji se onečišćuje obavljanjem njene djelatnosti.

**Članak 13.**

Za sve prokope i druge građevinske radove na javnim površinama izvođač odnosno investitor je dužan zatražiti odobrenje Jedinstvenog upravnog odjela Općine Ružić.

Rješenjem kojim se isto odobrava odredit će se i uvjeti.

Nakon izvedenih radova investitor i izvođač su dužni ukloniti sa javne površine sve materijale, opremu, predmete, a oštećenja na javnoj površini odmah otkloniti o svom trošku.

Ograda uz javnu površinu koja u naravi predstavlja gradilišnu ogradu mora biti postavljena i održavana u skladu sa propisima o gradnji i propisima zaštite na radu.

Ukoliko investitori i izvođači ne izvrše obveze iz ovog članka čišćenje odnosno otklanjanje nedostataka obavit će se po nalogu Jedinstvenog upravnog odjela o trošku investitora i izvođača.

Članak 14.

Vlasnici odnosno korisnici zgrada i zemljišta uz javne površine dužni su o svom trošku svakodnevno čistiti nogostupe i druge pješačke prolaze i to u dužini zgrade ili zemljišta koje koriste.

Članak 15.

Korisnicima javnih površina zabranjeno je:

1. odlagati otpad ili na bilo koji drugi način stvarati nečistoću na javnim površinama,

2. šarati ili pisati po zidovima zgrada i drugim objektima i uređajima,

3. puštati stoku na ispašu na javnim zelenim površinama,

4. ispuštati zagađenu vodu i gnojnice u prirodne vodotoke ili kanale oborinske vode,

5. oštećivati nasade na javnim površinama,

6. parkirati vozila na javnim zelenim površinama te vožnja po istim,

7. zagađivati i bacati otpad i otpadne tvari na obalu rijeke te u potoke,

8. zadržavanje ogrjeva i građevinskog materijala duže od dva dana na javnoj površini osim ako Jedinstveni upravni odjel odobri držanje istih ako postoje razlozi (mala parcela i slično),

9. zatrpavanje odvodnih jaraka i otvora propusta,

10. parkiranje devastiranih vozila, poljoprivrednih strojeva i slično,

11. uništavati komunalnu opremu (klupe, koševe, prometne znakove, autobusna stajališta i slično).

Komunalni redar naložit će uklanjanje i premještanje vozila parkiranih na javnim zelenim površinama (st. 1. toč. 6. ovog članka) i parkiranih devastiranih vozila, poljoprivrednih strojeva i slično (st. 1. toč. 10. ovog članka) preko fizičke ili pravne osobe kojoj je to Općina povjerila, a na trošak vlasnika, odnosno korisnika vozila.

Prije izdavanja naloga za premještanje položaj nepropisno parkiranog vozila, odnosno devastiranog vozila, poljoprivrednog stroja i slično utvrđuje se fotografijom ili skicom.

2. UKLANJANJE SNIJEGA I LEDA

Članak 16.

Vlasnici, odnosno korisnici obiteljskih kuća, zemljišta i zgrada uz nogostupe ili druge javne površine kojima se služe pješaci dužni su redovito čistiti snijeg i led s tih površina, na način koji omogućuje sigurno kretanje pješaka.

Uklanjanje snijega i leda s nogostupa ispred poslovnih prostora obveza je vlasnika ili korisnika tih poslovnih prostora.

Uklanjanje snijega i leda s nogostupa uz kioske i pokretne naprave obveza je vlasnika ili korisnika tih kioska ili pokretnih naprava.

Čišćenje snijega treba vršiti svakog dana najkasnije do 8:00 sati, a u slučaju potrebe i više puta na dan.

U slučaju poledice, pješačke prijelaze i nogostupe treba posipati solju, pijeskom ili sličnim materijalom najkasnije do 8:00 sati, a u slučaju potrebe i više puta na dan.

Snijeg i led se čiste na način i sredstvima koja ne oštećuju nogostup, odnosno kolnik.

3. ODVODNJA OTPADNIH VODA

Članak 17.

Na javne površine i vodonosne slojeve podzemlja ne smiju se puštati otpadne tekućine.

Vlasnici, odnosno korisnici obiteljskih kuća i zgrada dužni su održavati u funkcionalnom stanju cestovne odvodne jarke u dužini objekta i zemljišta koja koriste.

4. JAVNI BUNARI I ČESME

Članak 18.

Javnim bunarima ili česmama u smislu ove Odluke smatraju se bunari i česme koji se nalaze na javnim površinama ili neposredno uz javne površine.

Svaki građanin dužan je čuvati i pravilno koristiti javne bunare i česme.

Članak 19.

Zabranjuje se odlaganje otpada i bilo kakvih tekućina uz javne bunare i česme čime bi se mogla zagaditi voda.

Iz javnih bunara nije dozvoljeno napajati stoku ako nema uređaja za napajanje stoke.

5. SKUPLJANJE, ODVOZ I POSTUPANJE S PRIKUPLJENIM KOMUNALNIM

OTPADOM

Članak 20.

Pod komunalnim otpadom, u smislu ove Odluke podrazumijeva se miješani komunalni otpad, biorazgradivi komunalni otpad, te krupni (glomazni otpad) koji nastaje u kućanstvu (kućanski aparati, sanitarni uređaji, namještaj i sl.).

**Članak 21.**

Na području Općine Ružić javnu uslugu prikupljanja komunalnog otpada pruža Gradska čistoća Drniš d.o.o., Stjepana Radića 69, Drniš, sukladno zakonu kojim se uređuje održivo gospodarenje otpadom, podzakonskom aktu kojim se uređuje gospodarenje komunalnim otpadom, općem aktu Općine Ružić kojim se uređuje način pružanja javne usluge prikupljanja mješovitog komunalnog otpada i biorazgradivog komunalnog otpada.

Članak 22.

Obveznici davanja komunalnog otpada na odvoz dužni su otpad sakupiti i držati do odvoza u spremnicima za odlaganje komunalnog otpada, a u određeni dan odvoza spremnike iznijeti ispred ulaza svojih objekata, odnosno na pristupačno mjesto za odvoz koje je dostupno sabirnom kamionu. Spremnici za odlaganje komunalnog otpada trebaju biti smješteni tako da ne ometaju javni promet na kolniku ili nogostupu i da se s njima što lakše može rukovati prilikom odvoza.

Spremnici za komunalni otpad trebaju biti čisti, a otpad se u njih odlaže u vrećama za otpad i ne smiju se puniti preko ruba.

Prostor oko spremnika za otpad treba biti uvijek čist i uredno održavan od strane obveznika davanja otpada na odvoz.

Zabranjeno je oštećivati spremnike za odlaganje komunalnog otpada, ulijevati u njih tekućine, bacati žeravicu ili vruć pepeo, bacati ostatke životinja, građevinski materijal, krupnu ambalažu, opasni otpad i ostali iskoristivi otpad.

U spremnike za otpad posebnih namjena (papir, staklo, metal i dr.) ne smiju se odlagati ostale vrste otpada.

**Članak 23.**

Gradska čistoća Drniš d.o.o. koje vrši odvoz otpada dužno je:

1. pražnjenje spremnika za otpad vršiti u rokovima propisanim posebnom odlukom,

2. upoznati korisnike sa programom odvoza otpada,

3. prilikom pružanja javne usluge prikupljanja komunalnog otpada, poduzimati mjere

zaštite površina javne namjene, higijenske i sanitarne mjere, te pridržavati se propisa o

održivom gospodarenju otpadom i zaštiti okoliša,

4. odvoz otpada vršiti samo na za to određena mjesta (odlagalište),

5. pribaviti spremnike za posebne vrste otpada.

**Članak 24.**

Krupni (glomazni) otpad sakuplja se na način kojim se osiguravaju zdravstveni i higijenski uvjeti.

Gradska čistoća Drniš d.o.o. je dužno u okviru javne usluge jednom u kalendarskoj godini preuzeti glomazni otpad od korisnika usluge na obračunskom mjestu korisnika usluge bez naknade u količini do 2,0 m3.

**Članak 25.**

Postavljanje spremnika za odvojeno prikupljanje otpada (papir, plastika, staklo, metal, tekstil) odobrava Jedinstveni upravni odjel pod uvjetima i odredbama ove Odluke i Odluke donijete temeljem posebnog zakona.

**Članak 26.**

Naknadu za redovno odvoženje i odlaganje otpada, dužni su plaćati svi obveznici davanja otpada na odvoz.

Odvoz otpada plaća se prema cijeni koja se utvrđuje posebnim cjenikom koji donosi isporučitelj javne usluge prikupljanja miješanog komunalnog otpada i biorazgradivog komunalnog otpada uz suglasnost Općinskog načelnika a sve sukladno posebnom zakonu.

**Članak 27.**

Odvoz otpada iz prethodnog članka obavlja se u rokovima propisanim posebnom odlukom.

Održavanje površina oko spremnika na javnim površinama i samih spremnika vrši pravna ili fizička osoba koja vrši sakupljanje reciklabilnog otpada.

**Članak 28.**

Otpad s javnih površina, kućni otpad i glomazni otpad odlaže se na odlagalište otpada ili se predaje osobi ovlaštenoj za gospodarenje pojedinom vrstom otpada ukoliko se radi o reciklabilnom otpadu.

Zabranjeno je otpad uništavati paljenjem.

Zabranjuje se odvoz i deponiranje zemlje i građevinskog šuta na druge javne površine osim na odlagalište.

**Članak 29.**

Lokacija odlagališta otpada i reciklažnog dvorišta određuje se u skladu s prostornim planovima.

**Članak 30.**

Otpad se na odlagališta odlaže pod uvjetima što ih određuje pravna ili fizička osoba koja upravlja odlagalištem.

**Članak 31.**

Na odlagalište se ne smije dovoditi ni puštati domaće životinje, prebirati ni razgrtati otpad, niti ga odvoziti.

**IV. UREĐENJE POVRŠINA JAVNE NAMJENE**

1. JAVNE PROMETNE POVRŠINE

**Članak 32.**

Javne prometne površine moraju biti uređene i održavane na način da osiguravaju normalno i sigurno funkcioniranje prometa.

Uređenje i održavanje javno prometnih površina vrši fizička ili pravna osoba temeljem godišnjih planova i ugovora o obavljanju komunalnih poslova.

2. JAVNA RASVJETA

**Članak 33.**

Javne prometne površine, nogostupi i drugi glavni putovi u javnim zelenim površinama moraju biti osvijetljeni.

Objekti, uređaji i oprema što služe osvjetljavanju javnih površina iz prethodnog stavka ovog članka (javna rasvjeta) moraju biti izgrađeni i održavani u skladu s propisima o sigurnosti prometa i suvremenom svjetlosnom tehnikom te moraju biti funkcionalno i estetski oblikovani.

**Članak 34.**

Objekti, uređaji i oprema javne rasvjete moraju se redovito održavati (prati, bojati, mijenjati pregorjele žarulje i slično).

Javnu rasvjetu održava fizička ili pravna osoba temeljem godišnjeg plana i ugovora o obavljanju komunalnih poslova.

**Članak 35.**

Zabranjeno je oštećivati i uništavati objekte, uređaje i opremu javne rasvjete.

Zabranjeno je na objekte, uređaje i opremu javne rasvjete postavljati obavijesti, reklame i slične predmete, bez suglasnosti Jedinstvenog upravnog odjela.

3. PRIGODNO UREĐENJE NASELJA

**Članak 36.**

Povodom državnih i drugih blagdana, obljetnica, raznih manifestacija i sličnog, može se organizirati prigodno uređenje naselja, površina uz poslovne i stambene zgrade i objekte.

Postavljene zastave, transparenti i drugi prigodni natpisi, ukrasi, moraju biti uredni, čisti i tehnički ispravni.

**Članak 37.**

Prigodno uređivanje organizira se postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvaca i sl.

Zastave, transparenti ili drugi prigodni natpisi, ukrasi, uređaji i ostala dekoracija moraju se ukloniti najkasnije u roku od 24 sata od prestanka prigode radi koje su postavljeni.

4. KOŠEVI ZA OTPAD

**Članak 38.**

Na području Općine postavljaju se koševi za otpad.

Koševi za otpad moraju biti izrađeni od prikladnog materijala i estetski oblikovani.

**Članak 39.**

Koševi za otpad ne smiju se postavljati na stupove na kojima se nalaze prometni znaci, na drveće i jarbole za zastave, te na druga mjesta gdje smetaju prometu.

**Članak 40.**

Koševe za otpad prazni fizička ili pravna osoba kojoj je povjereno održavanje čistoće javnih površina.

5. ZELENE POVRŠINE

**Članak 41.**

Vlasnici odnosno korisnici objekta i zemljišta dužni su održavati zelenu površinu u dužini objekta ili zemljišta koje koriste.

Zelene površine se uređuju i održavaju temeljem godišnjih programa.

Održavanje javnih zelenih površina obavlja pravna ili fizička osoba temeljem ugovora o povjeravanju poslova.

Pod održavanjem javnih zelenih površina podrazumijeva se košnja, njega i obnova ukrasnog drveća i grmlja, cvijeća i travnatih površina, obrezivanje i sakupljanje biološkog otpada s javnih zelenih površina i drugi poslovi potrebni za održavanje tih površina.

**Članak 42.**

Zelene površine i raslinje u blizini stambenih objekata moraju se održavati tako da ne ometaju stanovanje, te da ne zaklanjaju dnevno svjetlo.

Grane drveća ne smiju smetati javnoj rasvjeti i preglednosti u javnom prometu.

Ograde od ukrasne živice moraju se redovno održavati i obrezivati da ne prelaze regulacijsku liniju.

Drveće na zelenim površinama mora se redovito njegovati, uklanjati osušena stabla, te odstranjivati suhe i bolesne grane. Na mjestima osušenih stabala potrebno je posaditi novo stablo.

Drveće i granje koje smeta vodovima i javnoj rasvjeti, te vidljivosti u javnom prometu smije se uklanjati i obrezivati na stručan način od strane pravnih ili fizičkih osoba zaduženih za održavanje zelenih površina.

**Članak 43.**

Vlasnik kućnog ljubimca dužan je pri izvođenju na javnu površinu nositi pribor za čišćenje fekalija i očistiti svaku površinu koju njegov kućni ljubimac onečisti.

6. PRODAJA NA JAVNIM POVRŠINAMA

**Članak 44.**

Na javnim površinama mogu se postavljati manji montažni kiosci i pokretne naprave uz odobrenje Jedinstvenog upravnog odjela Općine Ružić.

**Članak 45.**

Kioscima u smislu ove Odluke smatraju se objekti lagane konstrukcije koji se mogu prenositi, a služe za prodaju cvijeća, voća i povrća, duhana, novina, razglednica, suvenira, igračaka, predmeta za uspomenu i slične robe.

**Članak 46.**

Pokretnim napravama u smislu ove Odluke smatraju se štandovi stolovi, klupe, stolice, automati za prodaju napitaka i sladoleda, cigareta i slične robe, hladnjaci za sladoled, peći za pečenje plodina, ugostiteljska ili slična prikolica i slično.

Pokretnim napravama u smislu ove Odluke smatraju se i stolovi i stolice, pokretne ograde i druge naprave postavljene ispred ugostiteljskih odnosno zanatskih objekata, te šatori postavljeni povodom raznih manifestacija u kojima se obavlja promet robom, ugostiteljska djelatnost, djelatnost cirkusa te zabavne radnje.

**Članak 47.**

Na mjestima na kojima se prodaju proizvodi koji se konzumiraju na licu mjesta, prodavatelj tih proizvoda dužan je imati koš ili drugu posudu za otpatke.

**Članak 48.**

Način uvjete i mjesta prodaje robe izvan prodavaonica temeljem propisa o trgovini svojom odlukom propisuje Općinsko vijeće Općine Ružić.

7. PLAKATIRANJE I REKLAMIRANJE

**Članak 49.**

Lijepljenje i stavljanje plakata, oglasa i sličnih objava (u daljnjem tekstu: plakati), dozvoljava se samo na mjestima koja su za to predviđena od strane Jedinstvenog upravnog odjela.

**Članak 50.**

Osim propisanih prometnih znakova na cesti je dozvoljeno postavljanje dopunske nestandardne putokazne, turističke i druge signalizacije i znakova informacija na udaljenosti od najmanje 1,5 m od ruba kolnika ceste.

Postavljanje znakova iz stavka 1. ovog članka odobrava Jedinstveni upravni odjel.

8. NATPISI, SVJETLOSNE REKLAME I OSVJETLJAVANJE IZLOGA

**Članak 51.**

Gospodarski subjekti, udruženja građana, samostalne, zanatske i ugostiteljske radnje koje se nalaze na području Općine Ružić dužni su na fasadi objekta u kojem se nalazi njihov poslovni prostor, postaviti odgovarajući natpis koji mora biti gramatički ispravan i čitljiv, tehnički kvalitetno izveden, a kao cjelina estetski komponiran.

**Članak 52.**

Natpisi moraju biti svjetleći za korisnike poslovnog prostora u centralnoj zoni Općine.

Svjetlosni natpisi ne smiju biti postavljeni tako da zasljepljuju ili na drugi način ometaju promet vozila i pješaka.

**Članak 53.**

Svjetlosni natpis ili reklama obavezno moraju biti ispravni i uključeni preko cijele noći odnosno u vremenu osvjetljavanja naselja noćnom javnom rasvjetom.

**Članak 54.**

Izlozi i poslovni prostor moraju biti osvijetljeni o trošku vlasnika i korisnika poslovnog prostora tijekom cijele noći.

**V. UKLANJANJE PROTUPRAVNO POSTAVLJENIH PREDMETA I VOZILA**

**Članak 55.**

Svi predmeti, objekti i uređaji postavljeni na javnoj površini, na zgradama ili objektima suprotno odredbama ove Odluke smatraju se protupravno postavljenima i moraju se ukloniti.

Rješenje o uklanjanju s rokom uklanjanja donosi komunalni redar.

Ako vlasnik ili korisnik ne ukloni protupravno postavljeni predmet, objekt ili uređaj, isti će biti uklonjen po nalogu komunalnog redara putem ovlaštene pravne ili fizičke osobe a na trošak vlasnika ili korisnika.

**Članak 56.**

Vozilo ili dijelove vozila što se ne upotrebljavaju u prometu zbog dotrajalosti, oštećenja, bez registarskih pločica, neregistrirana i slično, a ostavljeni su na javnoj površini duže od 7 dana, vlasnik ili korisnik je dužan ukloniti u roku koji odredi komunalni redar u vidno istaknutoj obavijesti na samom vozilu ili dijelu vozila.

Nakon proteka naznačenog roka, komunalni redar će donijeti rješenje kojim će naložiti vlasniku ili korisniku da u roku od najduže 7 dana ukloni ostavljeno vozilo ili dio vozila iz stavka 1. ovoga članka. Rješenje se vidno ističe na vozilo ili dio vozila koje je na javnoj površini i objavljuje se na oglasnoj ploči Općine Ružić

Ako vlasnik ili korisnik ne ukloni vozilo ili dio vozila, izvršit će se uklanjanje putem ovlaštene pravne ili fizičke osobe na trošak vlasnika ili korisnika.

**Članak 57.**

Ukoliko vlasnik ne preuzme uklonjeno vozilo, priključno vozilo, stroj ili uređaj ili dio istog u roku od 30 dana, uz predočenje dokaza o vlasništvu i dokaza o podmirenim troškovima uklanjanja, isti se po nalogu Jedinstvenog upravnog odjela daju na recikliranje.

**VI. SANITARNO KOMUNALNE MJERE UREĐENJA NASELJA**

**Članak 58.**

1. SEPTIČKE JAME

Čišćenje septičkih jama obavlja fizička ili pravna osoba u skladu sa sanitarno

tehničkim uvjetima, na zahtjev i o trošku vlasnika ili korisnika jame.

Septičke i sabirne jame grade se i s njima se postupa sukladno posebnim propisima.

Vlasnici septičkih jama dužni su na vrijeme zatražiti ovlaštenog isporučitelja komunalne usluge čišćenja tih jama kako ne bi došlo do prelijevanja a samim time i onečišćenja okoline.

**Članak 59.**

Ovlašteni isporučitelj komunalne usluge koji odvozi fekalije dužan je iste izlijevati na mjesto koje je određeno od strane pravne osobe kojoj je povjereno upravljanje i održavanje uređaja za odvodnju, te snose odgovornost za eventualno zagađenje uz naknadu počinjene štete.

1. DEZINSEKCIJA I DERATIZACIJA

**Članak 60.**

U svrhu zaštite zdravlja građana i stvaranja uvjeta za svakodnevan normalan život, po potrebi se obavlja sustavna dezinsekcija i deratizacija javnih površina.

U tijeku godine obavlja se sistemska dezinsekcija i deratizacija sukladno izvodu iz Programa mjera Zavoda za javno zdravstvo Šibensko-kninske županije.

Dezinsekciju i deratizaciju na području Općine Ružić obavlja fizička ili pravna osoba kojoj je povjereno obavljanje te djelatnosti na temelju ugovora kojim je definiran opseg, način i vrijeme, te ostali uvjeti.

**VII. DRŽANJE ŽIVOTINJA**

**Članak 61.**

Gospodarske građevine koje mogu biti potencijalni izvori zagađenja staje, svinjci, kokošinjci, građevine za preradu, doradu i pakiranje poljoprivrednih proizvoda grade se sukladno odredbama Prostornog plana uređenja Općine Ružić i propisima iz područja građenja.

**Članak 62.**

Držatelj životinja svaka je fizička ili pravna osoba koja je kao vlasnik, korisnik ili čuvar izravno odgovorna za zdravlje, dobrobit i postupke životinja.

Komunalni redar u povodu prijave ili po službenoj dužnosti zabranit će držanje domaćih životinja u naselju, ukoliko držanje domaćih životinja ne ispunjava sanitarno higijenske uvjete ili ukoliko se time nanosi nepotrebna smetnja okolnim stanovima ili narušava izgled okoline.

**Članak 63.**

Držatelji životinja obvezni su:

* držati životinje u prostorijama ili posebno ograđenim prostorima, odgovarajuće uređenim, koji se moraju redovito održavati i čistiti,
* osigurati da se neugodni mirisi i buka ne šire u okolicu,
* osigurati uvjete za očuvanje i unapređenja životnog okoliša.

**Članak 64.**

Držanje i postupanje sa kućnim ljubimcima te način postupanja s napuštenim i izgubljenim životinjama na području Općine Ružić propisano je posebnom odlukom.

**VIII. MJERE ZA PROVOĐENJE KOMUNALNOG REDA**

**Članak 65.**

Nadzor nad provođenjem ove Odluke vrši komunalni redar.

**Članak 66.**

Komunalni redar u obavljanju službene dužnosti nosi službenu odoru i ima službenu iskaznicu i značku.

Prilikom vršenja službene dužnosti mora se stranci predstaviti iskaznicom i značkom.

Izgled službene odore i sadržaj službene iskaznice i značke, te način njihove upotrebe propisuje odlukom Općinsko vijeće.

**Članak 67.**

Fizičke i pravne osobe dužne su komunalnom redaru omogućiti nesmetano obavljanje nadzora, pristup do prostorija, objekata, zemljišta, naprava i uređaja, dati osobne podatke i pružiti druge potrebne obavijesti o predmetima nadzora.

**Članak 68.**

Ako komunalni redar u svom radu naiđe na ponašanje suprotno prethodnom članku ove Odluke, o tome će odmah bez odlaganja izvijestiti odgovarajuće tijelo nadležne policijske uprave.

**Članak 69.**

Kada u obavljanju poslova iz svoje nadležnosti komunalni redar utvrdi ili posumnja na povredu propisa ili mjera iz nadležnosti drugih inspekcija ili tijela, dužan je o tome odmah bez odlaganja izvijestiti nadležnu inspekciju ili tijelo.

**Članak 70.**

U provedbi nadzora nad ovom Odlukom komunalni redar ovlašten je:

* zatražiti i pregledati isprave na temelju kojih se može utvrditi identitet stranke, odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način

(fotografiranjem, snimanjem kamerom, videozapisom i slično),

* obavljati i druge radnje u svrhu provedbe nadzora,
* rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,
* predložiti izdavanje prekršajnog naloga.

**IX. KAZNENE ODREDBE**

**Članak 71.**

Novčanom kaznom od 1.500,00 do 5.000,00 kuna kaznit će se pravna osoba, fizička osoba obrtnika i osoba koja obavlja drugu samostalnu djelatnost za prekršaj koji je počinila u vezi obavljanja njezina obrta ili druge samostalne djelatnosti ukoliko se ne pridržavaju odredaba ove Odluke ili vrše postupke suprotne ovim odredbama i to:

1. odredaba članka 5., 6., ove Odluke,
2. odredaba članka 8., 9., 10. ove Odluke,
3. odredaba članka 13., 14., 15. ove Odluke,
4. odredaba članka 16. ove Odluke,
5. odredaba članka 17. ove Odluke,
6. odredaba članka 18., 19. ove Odluke,
7. odredaba članka 22., 23., 27., 28.,30.,31. ove Odluke,
8. odredaba članka 35. ove Odluke,
9. odredaba članka 36., 37. ove Odluke,
10. odredaba članka 39., ove Odluke,
11. odredaba članka 41., 42., 43. ove Odluke,
12. odredaba članka 44., 47., ove Odluke,
13. odredbama članka 49., 50. ove Odluke,
14. odredbama članka 51., 52., 53., 54. ove Odluke,
15. odredbama članka 58., 59., ove Odluke,
16. odredbama članka 61., 63. ove Odluke,
17. ometanje komunalnog redara u obavljanju njegove dužnosti,
18. ne postupanje po rješenju komunalnog redara.

Novčanom kaznom od 1.000,00 kuna kazniti će se za prekršaj iz stavka 1. točke 1.-18.

ovoga članka odgovorna osoba u pravnoj osobi.

**Članak 72.**

Novčanom kaznom u iznosu od 300,00 do 1.500,00 kuna kazniti će se fizička osoba koja učini prekršaj iz članka 75. točke 1. – 18. ove Odluke.

**Članak 73.**

Novčana kazna se može naplatiti na mjestu počinjenja prekršaja u visini polovice iznosa novčane kazne ako je komunalni redar utvrdio prekršaj neposrednim opažanjem ili pregledom vjerodostojne dokumentacije.

Smatrat će se da je novčana kazna iz st.1. ovog članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od 3 dana i dokaz o izvršenoj uplati dostavi tijelu koje je utvrdilo prekršaj, odnosno u roku od 3 dana od primljene obavijesti o prekršaju i dokaz o izvršenoj uplati dostavi tijelu koje je utvrdilo prekršaj.

Protiv osobe koja nije platila novčanu kaznu izdat će se obavezni prekršajni nalog s utvrđenom novčanom kaznom.

X. PRIJELAZNE I ZAVRŠNE ODREDBE

**Članak 74.**

Danom stupanja na snagu ove Odluke prestaje važiti Odluka o komunalnom redu („Službeni vjesnik Šibensko-kninske županije, broj 14/98).

**Članak 75.**

Ova Odluka stupa na snagu osmoga dana od dana objave u „Službenom vjesniku Šibensko-kninske županije”.